b"\n_START_ARTICLE_\nPovest v verzih\n_START_PARAGRAPH_\nPovest v verzih, tudi poeti\xc4\x8dna povest ali pripovedna pesnitev._NEWLINE_V svetovni knji\xc5\xbeevnosti je njen najvidnej\xc5\xa1i predstavnik Angle\xc5\xbe Byron. Njegovo delo Romanje grofi\xc4\x8da Harolda (Romanje Childa Harolda, Childe Harold's Pilgrimage) je dnevnik popotnega mladeni\xc4\x8da, ki je lahkomiselno zapravil svojo mladost. Pesnitev Childe Harold je nastala na podlagi vtisov s potovanja po Albaniji, Gr\xc4\x8diji in Bli\xc5\xbenjem vzhodu in pisana v kiticah iz osmih enajstercev. Z epskimi prvinami potopisnega dnevnika se v nji me\xc5\xa1ajo mo\xc4\x8dne lirske prvine, oboje pa slu\xc5\xbei za izpoved \xc4\x8dustvom Byronove romanti\xc4\x8dne bole\xc4\x8dine in \xc5\xbealosti zaradi neskladja med idealom in resni\xc4\x8dnostjo._NEWLINE_Byronovi epski teksti, s katerimi je v epiko vnesel probleme romanti\xc4\x8dne osebnosti in mo\xc4\x8dne lirske ali satiri\xc4\x8dne prvine, so vplivale na velik del evropske romantike, predvsem v slovanski knji\xc5\xbeevnosti. Iz \xc4\x8de\xc5\xa1ke literature je znan M\xc3\xa1chov Maj, ki ga je v sloven\xc5\xa1\xc4\x8dino prevedel Ivan Lah. Epska pesnitev je napisana po zgledu Byronovih povesti v verzih. Posebnost pesnitve so mo\xc4\x8dne lirske prvine, ki skoraj prevladajo nad epsko osnovo._NEWLINE_Samosvojo obliko poeti\xc4\x8dne povesti pa je ustvaril ruski pesnik Pu\xc5\xa1kin z Jevgenijem Onjeginom, ki pesnitev sam imenuje\xc2\xa0\xc2\xbbroman v verzih\xc2\xab. V njem se epska podlaga dru\xc5\xbei z liriko, ironijo in satiro. Zaradi obilice lirskih sestavin, vrinkov in avtorjevih oddaljitev od obravnavane teme postaja osrednja zgodba nedokon\xc4\x8dana. Delo je v sloven\xc5\xa1\xc4\x8dino prevedel Ivan Prijatelj."